Foto’s: Mense kom vrylik oor Swaziland se grens na SAFoto: Verskaf Honderde mense steek glo daagliks die grens tussen Suid-Afrika en Swaziland oor sonder die nodige dokumente of sonder dat hulle deursoek word. Volgens Dianne Kohler Barnard, DA-LP, raak sy nie maklik sprakeloos nie, maar dit was wel die geval toe sy en ander DA-hoës Maandag dele van KwaZulu-Natal se grens met Swaziland besoek en foto’s geneem het. Die afvaardiging was eers by die grensgedeelte naby die Itshelejuba-hospitaal, sowat 32 km van Pongola. “Op die toneel was tussen 12 en 15 weermaglede. Ons het hulle gegroet en ek het gevra wat hier aangaan nadat ek gesien het hoe mense onderdeur die heining tussen Suid-Afrika en Swaziland kruip. Ek het gevra hoekom die mense nie in hegtenis geneem word nie. Daar is vir my gesê hulle het nie opdrag gekry om dit te doen nie.” Foto: Verskaf Volgens Kohler Barnard wou sy ook by die weermaglede weet wat hulle daar maak, maar ook hierop kon sy nie ŉ antwoord kry nie. “Terwyl ons daar gestaan het, het daar seker 30 mense die land binnegekom of verlaat. Ek was absoluut stomgeslaan.” “Ek het teen ŉ heuwel opgekyk en gesien daar staan ŉ taxi en wag. Die taxi vervoer glo daagliks kinders van Swaziland na skole in Suid-Afrika. Ek skat dat daar tussen 500 en 600 mense is wat elke dag die grens oorsteek. Op die dae wat Suid-Afrika se maatskaplike toelae betaal word, neem die getal erg toe.” Kohler Barnard het gesê die DA-afvaardiging het ŉ ent verder aangery waar hulle op ŉ klein huisie afgekom het. “Daar was ŉ man wat gesê het dit is sy werk om elke dag langs die hele lengte van die heining te loop en dit te herstel. Ons het ook motorspore gesien wat beteken die heining word geknip en gesteelde motors word oor die grens geneem.” Foto: Verskaf Kohler Barnard het gesê sy is geskok dat daar geen grensbeheer plaasvind nie. “Wat as iemand ŉ kind steel en in ŉ motor se kattebak oor die grens neem? Of wat van vragmotors vol mense of dwelms?” Die afvaardiging is daarna na die polisiekantoor by die Golela-grenspos waar hulle verneem het daar is nie ŉ skandeerder om vas te stel wat voertuie vervoer nie, asook geen honde-eenheid om seker te maak dwelms word nie oor die grens geneem nie. “Dit is absoluut afgryslik. Daar is net geen beheer oor oorgrensmisdaadsindikate nie. Veediefstal gedy aangesien die grens eintlik nie bestaan nie.” Maroela Media het brig.genl. Mafi Mgobozi, woordvoerder van die weermag, genader wat gesê het dit is nie die weermag se werk om grensbeheer toe te pas nie. Hy kan dus nie kommentaar lewer op die bewerings en foto’s nie. “Die polisie en die departement van binnelandse sake is verantwoordelik vir grensbeheer. Dis ons werk om beskerming te bied. Grensbeheer is nie ons probleem nie, want ons is nie daar ontplooi nie.” Die polisie het navrae na brig. Vishnu Naidoo, die nasionale polisiekommissaris se woordvoerder, verwys, maar hy kon nie vir kommentaar bereik word nie.